CELEX: 32015D1160
Language: hu
Date: 2015-07-13 00:00:00
Title: A Bizottság (EU) 2015/1160 végrehajtási határozata (2015. július 13.) az Egyesült Királyságban előforduló, a H7N7 altípusba tartozó, magas patogenitású madárinfluenzával kapcsolatos egyes védintézkedésekről (az értesítés a C(2015) 4978. számú dokumentummal történt) (EGT-vonatkozású szöveg)

15.7.2015   
            
            
               HU
            
            
               Az Európai Unió Hivatalos Lapja
            
            
               L 187/88
            
         A BIZOTTSÁG (EU) 2015/1160 VÉGREHAJTÁSI HATÁROZATA
   (2015. július 13.)
   az Egyesült Királyságban előforduló, a H7N7 altípusba tartozó, magas patogenitású madárinfluenzával kapcsolatos egyes védintézkedésekről
   
      
         (az értesítés a C(2015) 4978. számú dokumentummal történt)
      
   
   (Csak az angol nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
   tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
   mivel:
   
               (1)
            
            
               A madárinfluenza a madarak, többek között a baromfifélék fertőző vírusos betegsége. A házi baromfi madárinfluenza-vírussal való megfertőződése a betegség két főbb fajtájában jelentkezhet, amelyek virulencia tekintetében eltérőek. Az alacsony patogenitású típus általában csak enyhe tüneteket okoz, míg a magas patogenitású madárinfluenza a legtöbb baromfifaj esetében igen magas elhullási arányt eredményez. E betegség súlyosan érintheti a baromfitenyésztés nyereségességét.
            
         
               (2)
            
            
               A madárinfluenza főleg madarak esetében fordul elő, de bizonyos körülmények között a fertőzés megjelenhet embereknél is, bár ennek általában nagyon csekély a kockázata.
            
         
               (3)
            
            
               A madárinfluenza kitörésekor fennáll az a veszély, hogy a kórokozó más – baromfitartó vagy egyéb, fogságban élő madarakat tartó – gazdaságokra is átterjed. Ily módon a betegség az élő madarak vagy az azokból előállított termékek kereskedelme útján átterjedhet egyik tagállamról a másikra vagy harmadik országokra.
            
         
               (4)
            
            
               A 2005/94/EK tanácsi irányelv (3) megállapít bizonyos, a madárinfluenza megfigyelésével és korai észlelésével kapcsolatos megelőző intézkedéseket, valamint meghatározza a baromfifélék vagy más, fogságban élő madarak körében előforduló madárinfluenza-járvány kitörése esetén alkalmazandó járványvédelmi minimumintézkedéseket. Az említett irányelv magas patogenitású madárinfluenza kitörése esetén védő- és megfigyelési körzetek létesítését írja elő.
            
         
               (5)
            
            
               Az Egyesült Királyság értesítette a Bizottságot arról, hogy egy, a területén található baromfitartó vagy egyéb, fogságban élő madarakat tartó gazdaságban a H7N7 altípusba tartozó, magas patogenitású madárinfluenza kitörését észlelték, és haladéktalanul meghozta a 2005/94/EK irányelvben előírt intézkedéseket, beleértve a védő- és megfigyelési körzetek létrehozását is.
            
         
               (6)
            
            
               A Bizottság az Egyesült Királysággal együttműködve megvizsgálta az intézkedéseket, és meggyőződött arról, hogy a szóban forgó tagállam illetékes hatósága által létrehozott védő- és megfigyelési körzetek határai elegendő távolságra vannak a megerősített járványkitörés tényleges helyszínén található gazdaságtól.
            
         
               (7)
            
            
               Az Unión belüli kereskedelem szükségtelen megzavarását megelőzendő, valamint a harmadik országok által felállított, indokolatlan kereskedelmi akadályok elkerülése érdekében az Egyesült Királyságban létrehozott védő- és megfigyelési körzetek mielőbbi, a szóban forgó tagállammal együttműködésben, uniós szinten történő meghatározására van szükség.
            
         
               (8)
            
            
               Ennek megfelelően az e határozat mellékletében meg kell határozni egyrészt azokat az egyesült királysági védő- és megfigyelési körzeteket, amelyekben a 2005/94/EK irányelvben előírt állat-egészségügyi járványvédelmi intézkedések kerülnek alkalmazásra, másrészt a szóban forgó regionalizáció időtartamát.
            
         
               (9)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Az Egyesült Királyság gondoskodik arról, hogy a 2005/94/EK irányelv 16. cikke (1) bekezdésének megfelelően kialakított védő- és megfigyelési körzetek legalább az e határozat mellékletének A. és B. részében felsorolt védő- és megfigyelési körzeteket magukban foglalják.
   2. cikk
   Ezt a határozatot 2015. december 31-ig kell alkalmazni.
   3. cikk
   Ennek a határozatnak Nagy-Britannia és Észak-Írország Egyesült Királysága a címzettje.
   
      Kelt Brüsszelben, 2015. július 13-án.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 395., 1989.12.30., 13. o.
   
   
      (2)  HL L 224., 1990.8.18., 29. o.
   
   
      (3)  A Tanács 2005. december 20-i 2005/94/EK irányelve a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről (HL L 10., 2006.1.14., 16. o.).
   
      MELLÉKLET
      
         A. rész
      
      Az 1. cikkben említett védőkörzet:
      
                  ISO-országkód
               
               
                  Tagállam
               
               
                  Kód
                  (ha van)
               
               
                  Elnevezés
               
               
                  Az alkalmazási időszak vége a 2005/94/EK irányelv 29. cikkének megfelelően
               
            
                  UK
               
               
                  Egyesült Királyság
               
               
                  Irányítószám/ADNS-kód
               
               
                  A következőket magában foglaló terület:
               
               
                   
               
            
                   
               
               
                   
               
               
                  PR1-PR2/00151
               
               
                  Prestonban (Lancashire, Északnyugat-Anglia), az Ordnance Survey 1:250 000 léptékű Landranger sorozatának SD5685637176 koordinátája köré vont 3 km sugarú körön belül eső terület (koordináták: 53.829045,-2.656974).
               
               
                  2015. augusztus 2.
               
            
         B. rész
      
      Az 1. cikkben említett megfigyelési körzet:
      
                  ISO-országkód
               
               
                  Tagállam
               
               
                  Kód
                  (ha van)
               
               
                  Elnevezés
               
               
                  Az alkalmazási időszak vége a 2005/94/EK irányelv 31. cikkének megfelelően
               
            
                  UK
               
               
                  Egyesült Királyság
               
               
                  Irányítószám/ADNS-kód
               
               
                  A következőket magában foglaló terület:
               
               
                   
               
            
                   
               
               
                   
               
               
                  PR1-PR2/00151
               
               
                  Prestonban (Lancashire, Északnyugat-Anglia), az Ordnance Survey 1:250 000 léptékű Landranger sorozatának SD5685637176 koordinátája köré vont 10 km sugarú körön belül eső terület az A. részben meghatározott körön belül eső terület kivételével (koordináták: 53.829045,-2.656974).
               
               
                  2015. augusztus 11.
               
            
                   
               
               
                   
               
               
                   
               
               
                  Prestonban (Lancashire, Északnyugat-Anglia), az Ordnance Survey 1:250 000 léptékű Landranger sorozatának SD5685637176 koordinátája köré vont 3 km sugarú körön belül eső terület (koordináták: 53.829045,-2.656974).
               
               
                  2015. augusztus 3–11.